Tegnologie skep hoop vir die volgende generasie AfrikaanssprekendesDirk Hermann, bestuurshoof van Solidariteit, het met leiers in die onderwys gesels oor tegnologie en die toekoms vir Afrikaanse onderwys. Foto: Reint Dykema. “Meer Afrikaanse kinders word gebore as die aantal Afrikaners wat jaarliks emigreer.” So het dr. Dirk Hermann, bestuurshoof van die vakbond Solidariteit, gesê op die Skoleondersteuningsentrum (SOS) se leierskapkongres, wat Dinsdag by die St. George Hotel in Centurion plaasgevind het. Die kongres is deel van die SOS se groter kongres vir onderwysers wat hierdie week in Gauteng plaasvind en deur meer as 400 onderwysers bygewoon word. Solidariteit het ’n opname onder Afrikaanssprekendes gedoen om te bepaal hoe hulle werklik voel oor emigrasie. Die uitslae wys dat 67% van Afrikaanse mense onder 40 dit oorweeg om te emigreer. “Dis ’n verskriklike syfer en ’n skuldigbevinding teen ’n staat wat nie daarin slaag om ’n belangrike deel van hul gemeenskap geborge te laat voel nie,” sê Hermann. “Die 98,5% van die groep wat oorweeg om te emigreer, het egter nog geen stappe gedoen om te emigreer nie. Dit is dus ’n ontstellende noodkreet van jongmense wat sê hulle voel so vervreemd dat hulle al oorweeg om te trek, terwyl hulle eintlik in Suid-Afrika wil bly. Herman het bygevoeg dat slegs ’n skrale 0,7% van Afrikaanssprekendes aangedui het dat hulle wel volgende jaar gaan emigreer. “Die grootste groep – 99,3% van Afrikaners – gaan dus nié volgende jaar emigreer nie en is steeds hier,” sê Hermann. Suid-Afrikaners kry ook meer kinders as ’n paar jaar gelede. “Dit is ons verantwoordelikheid en plig om hoop te skep vir die volgende geslag, vir dié wat agterbly en dié wat gebore word,” sê Hermann. Hermann sê die staat is besig om te verswak en baie staatsdienste moet nou deur die gemeenskap gelewer word. “Tegnologie en die vierde industriële revolusie kan ons help om vinnig oplossings te vind vir hierdie probleem, wat ons in die verlede gedink het onmoontlik is.” Hy sê dit is juis tegnologie wat gehalteonderrig nou meer moontlik as ooit te vore maak. “Die staat se geskiedenis wys ons kan nie al ons eiers in die staat se mandjie sit nie. Ons kan nie op hulle staatmaak om goeie openbare skole te bou en onderhou nie. Ons kan nie verseker weet dat daar oor twee jaar nog goeie openbare skole gaan wees nie” sê Hermann. “Daarom moet ons voorsiening maak vir gehalteskole van ons eie, met die goeie tegnologie tot ons beskikking.” Hermann verwys na die SOS se Wolkskool, wat oplossings bied vir skole in die platteland wat nie meer wêreldklasonderwysers het nie en kan help om goeie skole in die stad selfs nog beter te maak. Dit kan op die lange duur ook ’n bekostigbare privaatskoolstelsel daarstel. “Nuwe tegnologie hou ons arms regop sodat ons soomloos in die toekoms kan ingaan, maak nie saak waarheen die onderwys gaan nie.”